PMIndiaData/PMIndiaSum huggingface dataset:
ରାଷ୍ଟ୍ରପତି ପ୍ରଣବ ମୁଖାର୍ଜୀଙ୍କ ମନୋନୀତ ଅଭିଭାଷଣର ଚତୁର୍ଥ ଭାଗକୁ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଷ୍ଟ୍ରପତି ପ୍ରଣବ ମୁଖାର୍ଜୀଙ୍କ ବଛା ବଛା ଅଭିଭାଷଣ ସମୂହର ଚତୁର୍ଥ ଭାଗକୁ ଉନ୍ମୋଚନ କରିଛନ୍ତି । ଏହି ଅବସରରେ ସମବେତ ସୁଧୀବୃନ୍ଦଙ୍କୁ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ରାଷ୍ଟ୍ରପତି ପ୍ରଣବ ମୁଖାର୍ଜୀଙ୍କ ପାଖରୁ ମିଳିଥିବା ମାର୍ଗ ଦର୍ଶନ ତାଙ୍କୁ ବିଶେଷ ଭାବେ ସାହାଯ୍ୟ କରିବ । ରାଷ୍ଟ୍ରପତିଙ୍କ ସହ ମିଶି ଯେଉଁମାନେ କାମ କରିଛନ୍ତି ସେମାନଙ୍କୁ ମଧ୍ୟ ଅନୁରୂପ ଅନୁଭୂତି ନିଶ୍ଚିତ ରୂପେ ଅନୁଭବ ହୋଇଥିବ । ରାଷ୍ଟ୍ରପତି ପ୍ରଣବ ମୁଖାର୍ଜୀ ଜଣେ ବିଚକ୍ଷଣ ବିଦ୍ଵାନ ଓ ଅତୀବ ସରଳ ବ୍ୟକ୍ତିତ୍ଵ ବୋଲି ପ୍ରଧାନମନ୍ତ୍ରୀ କହିଥିଲେ । ସେ ଯେତେବେଳେ ରାଷ୍ଟ୍ରପତି ପ୍ରଣବ ମୁଖାର୍ଜୀଙ୍କ ସହ ସରକାରୀ କାର୍ଯ୍ୟ ନେଇ ବିଚାର ବିମର୍ଶ କରିଛନ୍ତି, ସବୁ ସମୟରେ ତାଙ୍କୁ ଉଚିତ ଓ ସକାରାତ୍ମକ ଅଭିମତ ଶ୍ରୀ ମୁଖାର୍ଜୀ ପ୍ରଦାନ କରିଛନ୍ତି ବୋଲି କହିଥିଲେ । ରାଷ୍ଟ୍ରପତି ପ୍ରଣବ ମୁଖାର୍ଜୀଙ୍କ କାର୍ଯ୍ୟକାଳ ମଧ୍ୟରେ ରାଷ୍ଟ୍ରପତି ଭବନ “ଲୋକ ଭବନ”ରେ ପରିଣତ ହୋଇଥିଲା ବୋଲି କହିଛନ୍ତି ପ୍ରଧାନମନ୍ତ୍ରୀ । ତାଙ୍କ କାର୍ଯ୍ୟକାଳ ମଧ୍ୟରେ ରାଷ୍ଟ୍ରପତି ଭବନର ଅନେକ ଐତିହାସିକ ବିଷୟବସ୍ତୁକୁ ନଥିକରଣ ଆକାରରେ ସମୃଦ୍ଧ କରି ରଖାଯାଇଛି, ଯାହାକି ଏକ ସ୍ମରଣୀୟ ଘଟଣା । ଏଥିଲାଗି ସେ ରାଷ୍ଟ୍ରପତିଙ୍କ ଟିମ କୁ ସାଧୁବାଦ ଜଣାଇଥିଲେ ।
ବାୟୁସେନା ଦିବସ ଅବସରରେ ଭାରତୀୟ ବାୟୁସେନାକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାୟୁସେନା ଦିବସ ଅବସରରେ ଭାରତୀୟ ବାୟୁସେନା ସଦସ୍ୟ ଏବଂ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବାୟୁସେନା ଦିବସରେ, ସାହସୀ ବାୟୁ ଯୋଦ୍ଧା ଏବଂ ସେମାନଙ୍କ ପରିବାରବର୍ଗଙ୍କୁ ମୋର ଶୁଭେଚ୍ଛା । ନମଃ: ସ୍ପୃଶଂ ଦିପ୍ତମ୍‍ ବାକ୍ୟ ଆଧାରରେ ଭାରତୀୟ ବାୟୁସେନା ଦଶନ୍ଧି ଧରି ତାହାର ପରାକ୍ରମ ଦେଖାଇ ଆସୁଛି । ସେମାନେ ଦେଶକୁ ସୁରକ୍ଷା ଦେବା ସହିତ ବିପର୍ଯ୍ୟୟ ସମୟରେ ଉଲ୍ଲେଖନୀୟ ମାନବିକତା ମଧ୍ୟ ଦେଖାଉଛନ୍ତି ।”
ଭାରତୀୟ ଡାକ ଓ ଟେଲିଯୋଗାଯୋଗ ଏକାଉଣ୍ଟସ ଏବଂ ଆର୍ଥିକ ସେବା ଗ୍ରୁପ “ଏ” କ୍ୟାଡରର ସମୀକ୍ଷା ପ୍ରସ୍ତାବକୁ କେବିନେଟର ମଞ୍ଜୁରି

ଭାରତୀୟ ଡାକ ଓ ଟେଲି ଯୋଗାଯୋଗ ଏକାଉଣ୍ଟସ ତଥା ଆର୍ଥିକ ସେବା ଗ୍ରୁପ-ଏ (IP & TAFS)ର ପ୍ରଥମ କ୍ୟାଡର ସମୀକ୍ଷାକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ନିମ୍ନ ପ୍ରମୁଖ ବୈଶିଷ୍ଟ୍ୟ ସହ ଏହି ସମୀକ୍ଷା କରିବାକୁ ସ୍ଵୀକୃତି ମିଳିଛି । କ. ମୋଟ କ୍ୟାଡର ସଂଖ୍ୟାକୁ 420 ରୁ 376 କୁ ହ୍ରାସ କରାଯିବ । ଖ. ସର୍ବୋଚ୍ଚ ସ୍ତରରେ ଏକ ଯୋଗାଯୋଗ ଏକାଉଣ୍ଟସ ମହାଲେଖାପାଳ (CGCA) ପଦବୀ ସୃଷ୍ଟି କରାଯିବ । ଗ. ଗୋଟିଏ ଅତିରିକ୍ତ HAG ସ୍ତରର ପଦବୀ ସୃଷ୍ଟି ସହ ଗ୍ରେଡ ସଂଖ୍ୟା 2 କୁ ନିଆଯିବ । ଘ. ଦୁଇଟି ଅତିରିକ୍ତ HAG ସ୍ତରର ପଦବୀ ସୃଷ୍ଟି ସହ ଗ୍ରେଡ ସଂଖ୍ୟାକୁ 6 ରୁ 8 କୁ ବୃଦ୍ଧି କରାଯିବ । ଙ. 18 ଟି ଅତିରିକ୍ତ SAG ସ୍ତରର ପଦବୀ ସୃଷ୍ଟି କରାଯିବ ଓ ଏହାର ଗ୍ରେଡ ସଂଖ୍ୟାକୁ 37 ରୁ 55 କୁ ବୃଦ୍ଧି କରାଯିବ । ଚ. JAG ସ୍ତରର ପଦବୀ ସଂଖ୍ୟା 111 ରୁ 90 କୁ ହ୍ରାସ କରାଯିବ । ଛ. STS ସ୍ତରର ପଦବୀ ସଂଖ୍ୟା 198 ରୁ 86 କୁ ହ୍ରାସ କରାଯିବ । ଜ. 21ଟି JTS ସ୍ତରର ପଦବୀ ସୃଷ୍ଟି କରି ଏହାର ଗ୍ରେଡ ସଂଖ୍ୟାକୁ 67 ରୁ 88 କୁ ବୃଦ୍ଧି କରାଯିବ । ଝ. ରିଜର୍ଭ ଭାବେ କାର୍ଯ୍ୟ କରିବାକୁ 46 ଟି ପଦବୀ ସୃଷ୍ଟି IP & TAFS ଗ୍ରୁପ-‘ଏ’ ସେବା 1972 ରେ ଗଠନ କରାଯାଇଥିଲା ଏବଂ ତାହା ଟେଲିଯୋଗାଯୋଗ ବିଭାଗ ଓ ଭାରତୀୟ ଡାକ ସେବାର ଆବଶ୍ୟକତା ପୂରଣ କରିଆସୁଛି ।
ପାଲେଷ୍ଟାଇନ୍ ରାଷ୍ଟ୍ରପତିଙ୍କ ଭାରତଗସ୍ତ ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ୍ ବିବୃତି

ମହାମହିମ ମହମଦ୍ ଆବ୍ବାସ୍, ପାଲେଷ୍ଟାଇନ୍ ରାଷ୍ଟ୍ରପତି ପାଲେଷ୍ଟାଇନ୍ ଏବଂ ଭାରତୀୟ ପ୍ରତିନିଧିମଣ୍ଡଳୀର ସଦସ୍ୟଗଣ ଗଣମାଧ୍ୟମର ପ୍ରତିନିଧି ଭାଇ ଓ ଭଉଣୀମାନେ ଭାରତ ଗସ୍ତ ଅବସରରେ ମୁଁ ପୁଣିଥରେ ଭାରତର ପୁରୁଣା ବନ୍ଧୁ ରାଷ୍ଟ୍ରପତି ମହମଦ୍ ଆବ୍ବାସ୍ ଙ୍କୁ ସ୍ୱାଗତ ଜଣାଇ ଖୁସି ଅନୁଭବ କରୁଛି । ସ୍ୱାଧୀନତା ସମୟରୁ ଭାରତ ଏବଂ ପାଲେଷ୍ଟାଇନ୍ ମଧ୍ୟରେ ସମ୍ପର୍କ ଦୀର୍ଘସ୍ଥାୟୀ ସମନ୍ୱୟ ଏବଂ ବନ୍ଧୁତାର ଆଧାର ଉପରେ ପ୍ରତିଷ୍ଠିତ ହୋଇ ରହିଆସିଛି । ପାଲେଷ୍ଟାଇନ୍ ର ସ୍ୱାର୍ଥ ପାଇଁ ଭାରତର ସହଯୋଗ ପ୍ରମାଣିତ ହୋଇସାରିଛି । ଆମେ ଆଶା କରୁଛୁ ଯେ ଇସ୍ରାଏଲ୍ ସହିତ ଏକ ସାର୍ବଭୌମ, ସ୍ୱାଧୀନ, ଏବଂ ଏକତ୍ର ରାଷ୍ଟ୍ର ଭାବେ ପାଲେଷ୍ଟାଇନ୍ ତିଷ୍ଠି ରହିବ । ଏ ଦିଗରେ ଆମର ପକ୍ଷ କିଭଳି ରହିବ ଆଲୋଚନା ବେଳେ ତାହା ମୁଁ ରାଷ୍ଟ୍ରପତି ଆବ୍ବାସ୍ ଙ୍କୁ ସୁନିଶ୍ଚିତ କରାଇସାରିଛି । ବନ୍ଧୁଗଣ, ରାଷ୍ଟ୍ରପତି ଆବ୍ବାସ୍ ଏବଂ ମୁଁ ଏବେ ଉପଯୋଗୀ ଏବଂ ବିସ୍ତୃତ ଆଲୋଚନା କରିଛୁ ଯାହା ଆମର ଭାଗିଦାରୀତାକୁ ଆହୁରି ସୁଦୃଢ଼ କରିବ । ପଶ୍ଚିମ ଏସିଆ ଏବଂ ମଧ୍ୟପ୍ରାଚ୍ୟରେ ଶାନ୍ତି ପ୍ରକ୍ରିୟାର ସ୍ଥିତିକୁ ନେଇ ଆମେ ଗଭୀର ଭାବେ ନିଜ ନିଜ ମତ ରଖିଥିଲୁ । ପଶ୍ଚିମ ଏସିଆରେ ଦେଖାଦେଇଥିବା ସମସ୍ୟା ରାଜନୈତିକ ଆଲୋଚନା ରେ ଶାନ୍ତିପୂର୍ଣ୍ଣ ଭାବେ ସମାଧାନ ହେବା ଆବଶ୍ୟକ ବୋଲି ଆମେ ଉଭୟ ରାଜି ହୋଇଥିଲୁ । ଏକ ବିସ୍ତୃତ ସମାଧାନ ଲାଗି ପାଲେଷ୍ଟାଇନ୍ ଏବଂ ଇସ୍ରାଏଲ୍ ପକ୍ଷ ମଧ୍ୟରେ ଆଲୋଚନା ପୁନଃଆରମ୍ଭ ହେବା ଆବଶ୍ୟକ । ଦ୍ଵିପାକ୍ଷିକ ସ୍ତରରେ ପାଲେଷ୍ଟାଇନ୍ ର ଗୁରୁତ୍ୱପୂର୍ଣ୍ଣ ବିକାଶ ଭାଗିଦାର ଭାବେ ସହଯୋଗ ଯୋଗାଇ ଦେବା ଲାଗି ଭାରତ ପ୍ରତିଶ୍ରୁତିବଦ୍ଧ । ପାଲେଷ୍ଟାଇନ୍ ର ଅର୍ଥନୀତି, ଭିତ୍ତିଭୂମି ଏବଂ ଲୋକମାନଙ୍କ ଜୀବନଧାରଣରେ ଉନ୍ନତି ଆଣିବା କ୍ଷେତ୍ରରେ ଯୋଗଦାନ ଲାଗି ବାସ୍ତବ ସହଯୋଗ ଯୋଗାଇ ଦେବା ଲାଗି ରାଷ୍ଟ୍ରପତି ଆବ୍ବାସ ଏବଂ ମୁଁ ସହମତ ହୋଇଛୁ । ଆମେ ପାଲେଷ୍ଟାଇନ୍ ରେ ବିକାଶ ଏବଂ ଦକ୍ଷତା ନିର୍ମାଣ ଉଦ୍ୟମରେ ସହଯୋଗ ଜାରି ରଖିବୁ । ଏହି କ୍ଷେତ୍ରରେ ସହଯୋଗକୁ ସୁନିଶ୍ଚିତ କରିବା ଲାଗି ଆଜି ଚୁକ୍ତିନାମା ସମ୍ପନ୍ନ ହୋଇଛି । ସୂଚନା ଏବଂ ପ୍ରଯୁକ୍ତି, ଯୁବ ଏବଂ ଦକ୍ଷତା ବିକାଶ ପ୍ରତି ଅଧିକ ଗୁରୁତ୍ୱ ଦେବା ଲାଗି ଆମେ ନିଷ୍ପତି ନେଇଛୁ, ଭାରତ ଏଥିପାଇଁ ସହଯୋଗ ଯୋଗାଇଦେବ । ରାମାଲ୍ଲାରେ ଟେକ୍ନୋ ପାର୍କ ପ୍ରକଳ୍ପ ଲାଗି ଫ୍ଲାଗସିପ ସହାୟତା ନିମନ୍ତେ ଭାରତ ପ୍ରକଳ୍ପ ସହାୟତା ଯୋଗାଇଦେବ । ଥରେ ଶେଷ ହୋଇଗଲେ ପାଲେଷ୍ଟାଇନ୍ ର ପ୍ରମୁଖ ଆଇଟି କେନ୍ଦ୍ରରେ ଏହା ପରିଣତ ହେବା ସହ ଆଇଟି ସଂକ୍ରାନ୍ତୀୟ ତାଲିମ୍ ଏବଂ ସେବା ଯୋଗାଇଦେବାରେ ସହାୟକ ହୋଇପାରିବ । ଆମେ ସାଂସ୍କୃତିକ ଭାବ ବିନିମୟ ପାଇଁ ରାଜି ହୋଇଛୁ, ଯୋଗ ବିନିମୟ ଏଥିରେ ନୂତନ ବିଷୟ ଭାବେ ସାମିଲ୍ ହୋଇଛି । ଆସନ୍ତା ମାସରେ ଅନ୍ତର୍ଜାତୀୟ ଯୋଗ ଦିବସ ସମାରୋହରେ ଅଧିକରୁ ଅଧିକ ପାଲେଷ୍ଟାଇନ୍ ନାଗରିକ ସାମିଲ୍ ହେବେ ବୋଲି ଆମେ ଆଶା କରୁଛୁ । ଶେଷରେ ମୁଁ ଆଶା କରୁଛି ରାଷ୍ଟ୍ରପତି ମହମଦ ଆବ୍ବାସ୍ ଏବଂ ତାଙ୍କ ସହ ଥିବା ପ୍ରତିନିଧି ମଣ୍ଡଳୀ ଭାରତରେ ଏକ ସୁଖଦ ତଥା ଉପାଦେୟ ରହଣିର ଅଭିଜ୍ଞତା ହାସଲ କରିବେ । ଆମର ଦ୍ୱିପାକ୍ଷିକ ସମ୍ପର୍କକୁ ଅଧିକ ସୁଦୃଢ଼ କରିବା ଲାଗି ରାଷ୍ଟ୍ରପତି ଆବ୍ବାସ୍ ଙ୍କ ସହ ମିଳିତ ଭାବେ କାର୍ଯ୍ୟ କରିବା ଲାଗି ମୁଁ ଆଗ୍ରହୀ । ଧନ୍ୟବାଦ ବହୁତ ଧନ୍ୟବାଦ ।
ପ୍ରଧାନମନ୍ତ୍ରୀ ସର୍ଦ୍ଦାର ପଟେଲଙ୍କୁ ତାଙ୍କର ପୁଣ୍ୟ ତିଥିରେ ମନେ ପକାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସର୍ଦ୍ଦାର ପଟେଲଙ୍କୁ ତାଙ୍କର ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତାଙ୍କର ପୁଣ୍ୟ ତିଥିରେ ସର୍ଦ୍ଦାର ପଟେଲଙ୍କୁ ସ୍ମରଣ କରିବା । ତାଙ୍କର ଉଲ୍ଲେଖନୀୟ ସେବା, ପ୍ରଶାସନିକ ଦକ୍ଷତା ଏବଂ ଆମ ଦେଶକୁ ଏକଜୁଟ କରିବା ପାଇଁ ଉଦ୍ୟମ ଲାଗି ଭାରତ ସର୍ବଦା କୃତଜ୍ଞ ରହିବ ।”
GSLV-F08ର ସଫଳ ଉତକ୍ଷେପଣ ପାଇଁ ଇସ୍ରୋକୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ଅଳ୍ପ ତାପମାନ ଯୁକ୍ତ ସ୍ଵଦେଶୀ ଜ୍ଞାନ କୌଶଳରେ ନିର୍ମିତ GSLV-F08 ସଫଳତାର ସହ ଉତକ୍ଷେପଣ ହୋଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇସ୍ରୋ ବୈଜ୍ଞାନିକ ଦଳଙ୍କୁ ଅଭିନନ୍ଦନ ଜଣାଇଛନ୍ତି । “ଇସ୍ରୋ ଏବଂ ଅନ୍ୟ ପ୍ରତିଭାଗୀମାନଙ୍କୁ ଅଳ୍ପ ତାପମାନ ଯୁକ୍ତ ସ୍ଵଦେଶୀ ଜ୍ଞାନ କୌଶଳରେ ନିର୍ମିତ GSLV-F08 ସଫଳତାର ସହ ଉତକ୍ଷେପଣ ଯୋଗୁଁ ଅଭିନନ୍ଦନ ଜଣାଉଛି । GSAT-6A ଏକ ଯୋଗାଯୋଗ ଉପଗ୍ରହ ଯାହା ମୋବାଇଲ ଆପ୍ଲିକେସନ ପାଇଁ ନୂଆ ସମ୍ଭାବନା ଯୋଗାଇବ । ଦେଶକୁ ଏକ ନୂତନ ଶୀର୍ଷ ଏବଂ ଉଜ୍ଜ୍ଵଳ ଭବିଷ୍ୟତ ଆଡକୁ ଆଗେଇ ନେଇଥିବାରୁ ଇସ୍ରୋ ପାଇଁ ଆମେ ଗର୍ବିତ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଉଜ୍ଜ୍ଵଳା ଯୋଜନାର ସଫଳତା ନେଇ ଖୁସି ପ୍ରକଟ କଲେ ପ୍ରଧାନମନ୍ତ୍ରୀ

ଉଜ୍ଜ୍ଵଳା ଯୋଜନାରେ ହିତାଧିକାରୀଙ୍କ ସଂଖ୍ୟା 2.5 କୋଟି ଟପିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖୁସି ଓ ସନ୍ତୋଷ ପ୍ରକାଶ କରିଛନ୍ତି । “ଉଜ୍ଜ୍ଵଳା ଯୋଜନା ତାର ଲକ୍ଷ୍ୟସ୍ଥଳ ଆଡକୁ ବଢି ଚାଲିଛି! ଆଜି ଏହି ଯୋଜନାରେ ହିତାଧିକାରୀଙ୍କ ସଂଖ୍ୟା 2.5 କୋଟି ଟପିଥିବାରୁ ଅତ୍ୟନ୍ତ ଆନନ୍ଦିତ । ପଶ୍ଚିମବଙ୍ଗର ଜଙ୍ଗିପୁରଠାରେ ହିତାଧିକାରୀଙ୍କୁ ଏଲପିଜି ସଂଯୋଗ ପ୍ରଦାନ କରିବାରେ ରାଷ୍ଟ୍ରପତି ମହୋଦୟଙ୍କ ସ୍ଵତନ୍ତ୍ର ଦୃଷ୍ଟି ପାଇଁ ମୁଁ ଧନ୍ୟବାଦ ଜଣାଉଛି । ଅହର୍ନିଶୀ ପରିଶ୍ରମ କରି ଯୋଜନାକୁ ସଫଳ କରିଥିବାରୁ ମନ୍ତ୍ରୀ ଧର୍ମେନ୍ଦ୍ର ପ୍ରଧାନ ଏବଂ ତାଙ୍କ ପୁରା ଟିମକୁ ମୁଁ ଅଭିନନ୍ଦନ ଜଣାଉଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ବିଜେତା ଭାରୋତ୍ତଳକ ବିକାଶ ଠାକୁରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ବିଜେତା ଭାରୋତ୍ତଳକ ବିକାଶ ଠାକୁରଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଭାରୋତ୍ତଳନରେ ରୌପ୍ୟ ପଦକ ବିଜେତା ବିକାଶ ଠାକୁରଙ୍କ ପାଇଁ ରାଜ୍ୟଗୋଷ୍ଠୀ କ୍ରୀଡାରୁ ପୁଣି ଗୌରବ । ତାଙ୍କ ସଫଳତାରେ ପୁଲକିତ । କ୍ରୀଡା ପ୍ରତି ତାଙ୍କ ସମର୍ପଣ ପ୍ରଶଂସନୀୟ । ଭବିଷ୍ୟତ ପାଇଁ ତାଙ୍କୁ ଶୁଭକାମନା ।”
ଓଡ଼ିଶାର ବାରିପଦାଠାରେ ବିଭିନ୍ନ ଉନ୍ନୟନ ପ୍ରକଳ୍ପର ଉଦଘାଟନ, ଶିଳାନ୍ୟାସ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଓଡ଼ିଶାର ବାରିପଦା ଗସ୍ତ କରିଥିଲେ । ସେ ଫଳକ ଉନ୍ମୋଚନ ପୂର୍ବକ ରସିକରାୟ ମନ୍ଦିର ଓ ପ୍ରାଚୀନ ହରିପୁରଗଡ଼ ଦୁର୍ଗର ପ୍ରତ୍ନତାତ୍ୱିକ ଖନନ ଢାଂଚାର ସଂରକ୍ଷଣ, ସୌନ୍ଦର୍ଯ୍ୟବର୍ଦ୍ଧନ ତଥା ବିକାଶ କାର୍ଯ୍ୟକୁ ଶୁଭାରମ୍ଭ କରିଥିଲେ । ତିନୋଟି ଜାତୀୟ ରାଜପଥ ପ୍ରକଳ୍ପ ଲାଗି ମଧ୍ୟ ପ୍ରଧାନମନ୍ତ୍ରୀ ଏହି ଅବସରରେ ଆଧାରଶିଳା ରଖିଥିଲେ । ଆଇଓସିଏଲ ଦ୍ୱାରା ନିର୍ମିତ ପାରଦୀପ-ହଳଦିଆ-ଦୁର୍ଗାପୁର ଏଲପିଜି ପାଇପଲାଇନର ବାଲେଶ୍ୱର-ହଳଦିଆ-ଦୁର୍ଗାପୁର ସେକ୍ସନକୁ ରାଷ୍ଟ୍ର ଉଦ୍ଦେଶ୍ୟରେ ସେ ସମର୍ପିତ କରିଥିଲେ । ସେ 6ଟି ପାସପୋର୍ଟ ସେବା କେନ୍ଦ୍ର ଏବଂ ବାଲେଶ୍ୱରଠାରେ ବହୁମୁଖୀ ଲଜିଷ୍ଟିକ ପାର୍କର ଉଦଘାଟନ କରିଥିଲେ । ଟାଟାନଗରରୁ ବାଦାମପାହାଡ଼ ପର୍ଯ୍ୟନ୍ତ ଦ୍ୱିତୀୟ ଯାତ୍ରୀବାହୀ ଟ୍ରେନ ଚଳାଚଳକୁ ପ୍ରଧାନମନ୍ତ୍ରୀ ପତାକା ଦେଖାଇ ଶୁଭାରମ୍ଭ କରିଥିଲେ । ଏହି ଅବସରରେ ଉପସ୍ଥିତ ଜନସଭାକୁ ସମ୍ବୋଧିତ କରି ସେ କହିଥିଲେ ଯେ ଆଜି ଉଦଘାଟିତ ତଥା ଶିଳାନ୍ୟାସ ହୋଇଥିବା ପ୍ରକଳ୍ପଗୁଡ଼ିକ ପାଇଁ ମୋଟ 4 ହଜାର କୋଟି ଟଙ୍କାରୁ ଅଧିକ ବ୍ୟୟ କରାଯିବ । ସେ କହିଥିଲେ ଯେ, କେନ୍ଦ୍ର ସରକାର ଭିତ୍ତିଭୂମି ବିକାଶ ଉପରେ ଗୁରୁତ୍ୱାରୋପ କରୁଛନ୍ତି, ଯାହା ସାଧାରଣ ଲୋକଙ୍କ ଜୀବନରେ ମୌଳିକ ପରିବର୍ତ୍ତନ ଆଣିବ । ସେ କହିଥିଲେ ବାଲେଶ୍ୱର-ହଳଦିଆ-ଦୁର୍ଗାପୁର ଏଲପିଜି ପାଇନଲାଇନ ଦ୍ୱାରା ଓଡ଼ିଶା ଏବଂ ପଶ୍ଚିମବଙ୍ଗର ବିଭିନ୍ନ ଅଂଚଳକୁ ସହଜରେ ଏଲପିଜି ଯୋଗାଣ ସମ୍ଭବ ହେବ, ଯାହା ପରିବହନ ଖର୍ଚ୍ଚ ଏବଂ ସମୟ ସଂଚୟ କରିବ । ଏକବିଂଶ ଶତାବ୍ଦୀରେ ଯୋଗାଯୋଗର ମହତ୍ୱ ଉପରେ ସେ ଜୋର ଦେଇଥିଲେ । ସେ କହିଥିଲେ ଭାରତରେ ଅତ୍ୟାଧୁନିକ ଭିତ୍ତିଭୂମି ଏବଂ ଯୋଗାଯୋଗ ବ୍ୟବସ୍ଥାର ସୃଷ୍ଟି ପାଇଁ ଅଭୂତପୂର୍ବ ନିବେଶ କରାଯାଉଛି । ସେ କହିଥିଲେ ଯେ ସଡ଼କ, ରେଳ ଏବଂ ବିମାନ ଯୋଗାଯୋଗ, ବିଶେଷ କରି ଓଡ଼ିଶାର ଭିତ୍ତିଭୂମି ନିର୍ମାଣ ଉପରେ ଗୁରୁତ୍ୱାରୋପ କରାଯାଉଛି । ସେ କହିଥିଲେ ପରିବର୍ଦ୍ଧିତ ରେଳ ଯୋଗାଯୋଗ ଦ୍ୱାରା ଲୋକମାନଙ୍କ ଯାତାୟାତ ସୁବିଧାଜନକ ହେବ ଏବଂ ଉଦ୍ୟୋଗ ନିକଟକୁ ଖଣିଜ ସମ୍ପଦ ଆହୁରି ଶୀଘ୍ର ଉପଲବ୍ଧ ହୋଇପାରିବ । ପ୍ରଧାନମନ୍ତ୍ରୀ କହିଥିଲେ ଯେ ପରିବର୍ଦ୍ଧିତ ଭିତ୍ତିଭୂମିର ସର୍ବାଧିକ ଲାଭ ଦେଶର ମଧ୍ୟମ ବର୍ଗ ଏବଂ ମଧ୍ୟମ ଉଦ୍ୟୋଗଗୁଡ଼ିକୁ ମିଳିପାରିବ । ସେ କହିଥିଲେ ଆଧୁନିକ ସଡ଼କ, ସ୍ୱଚ୍ଛ ରେଳ ଏବଂ ମିତବ୍ୟୟୀ ବିମାନ ଯାତ୍ରା, ଆଦି ମଧ୍ୟମ ବର୍ଗର ସହଜ ଜୀବନଧାରଣରେ ସହାୟକ ହେବ । ପ୍ରଧାନମନ୍ତ୍ରୀ କହିଥିଲେ ଯେ, ଗତ ସାଢ଼େ ଚାରିବର୍ଷରେ ପାସପୋର୍ଟ ହାସଲ ପାଇଁ ଲୋକମାନଙ୍କ ଅସୁବିଧା ଦୂର କରିବା ଲାଗି କେନ୍ଦ୍ର ସରକାର ପ୍ରୟାସ କରିଆସୁଛନ୍ତି । ସେ କହିଥିଲେ ଯେ ଆଜି 6ଟି ପାସପୋର୍ଟ ସେବା କେନ୍ଦ୍ର ଉଦଘାଟିତ ହେବା ଏ ଦିଗରେ ଏକ ପଦକ୍ଷେପ । ଏହା “ସହଜ ଜୀବନଧାରଣ” ଦିଗରେ ଏକ ପ୍ରୟାସ ବୋଲି କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଦେଶର ସମୃଦ୍ଧ ସାଂସ୍କୃତିକ ଐତିହ୍ୟକୁ ସୁରକ୍ଷିତ ରଖିବା ଲାଗି କେନ୍ଦ୍ର ସରକାର ପ୍ରୟାସ କରୁଛନ୍ତି । ସେ କହିଥିଲେ ବିଶ୍ୱାସ, ଆଧ୍ୟାତ୍ମିକତା ଏବଂ ଇତିହାସ ସହ ଜଡ଼ିତ ସ୍ଥାନ, ଯୋଗ ଏବଂ ଆୟୁର୍ବେଦର ଜ୍ଞାନ ଆଦିକୁ ସକ୍ରିୟ ଭାବେ ପ୍ରସାରିତ ଏବଂ ପ୍ରୋତ୍ସାହିତ କରାଯାଉଛି । ଏହି ପରିପ୍ରେକ୍ଷୀରେ, ସେ ଆଜି ଆରମ୍ଭ କରାଯାଇଥିବା ରସିକରାୟ ମନ୍ଦିର ଏବଂ ପ୍ରାଚୀନ ହରିପୁରଗଡ଼ ଦୁର୍ଗ ଖନନ ଢାଂଚା ସଂରକ୍ଷଣ କାର୍ଯ୍ୟ ବିଷୟରେ ଉଲ୍ଲେଖ କରିଥିଲେ । ସରକାରଙ୍କ ଦ୍ୱାରା ଏପରି ପଦକ୍ଷେପ ପର୍ଯ୍ୟଟନକୁ ପ୍ରୋତ୍ସାହନ ଦେଉଛି ବୋଲି ସେ କହିଥିଲେ ।
ପ୍ରଧାନମନ୍ତ୍ରୀଙ୍କ ଦ୍ୱାରା ଏମ୍ସ ନାଗପୁର  ଜାତି ଉଦ୍ଦେଶ୍ୟରେ ସମର୍ପିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏମ୍ସ ନାଗପୁରକୁ ଆଜି (୧୧-୧୨-୨୨) ଜାତି ଉଦ୍ଦେଶ୍ୟରେ ଉତ୍ସର୍ଗ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ନାଗପୁର ଏମ୍ସ ପ୍ରକଳ୍ପ ମଡେଲ ବୁଲି ଦେଖିବା ସହ ସେଠାରେ ଆୟୋଜିତ ପ୍ରଦର୍ଶନୀକୁ ମଧ୍ୟ ନିରୀକ୍ଷଣ କରିଛନ୍ତି । ଦେଶବ୍ୟାପୀ ସ୍ୱାସ୍ଥ୍ୟ ଭିତ୍ତିଭୂମିକୁ ମଜବୁତ କରିବା ନେଇ ପ୍ରଧାନମନ୍ତ୍ରୀଙ୍କ ଅଙ୍ଗୀକାରବଦ୍ଧତା ଫଳସ୍ୱରୂପ ଏମ୍ସ ନାଗପୁର ଜାତି ଉଦ୍ଦେଶ୍ୟରେ ସମର୍ପିତ ହେବା ଦ୍ୱାରା ଏହା ଆହୁରି ମଜବୁତ ହେବ । ୨୦୧୭ ଜୁଲାଇ ମାସରେ ଏହି ହସ୍‌ପିଟାଲର ଭିତ୍ତିପ୍ରସ୍ତର ପ୍ରଧାନମନ୍ତ୍ରୀଙ୍କ ଦ୍ୱାରା ସ୍ଥାପିତ ହୋଇଥିଲା । କେନ୍ଦ୍ର ସରକାରଙ୍କ ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା ଅଧୀନରେ ଏହି ପ୍ରତିଷ୍ଠାନ ସ୍ଥାପିତ ହୋଇଛି । ୧୫୭୫ କୋଟି ଟଙ୍କାରୁ ଅଧିକ ବ୍ୟୟରେ ନିର୍ମିତ ଏମ୍ସ ନାଗପୁରରେ ଓପିଡି, ଆଇପିଡି, ନିରୂପଣ ସେବା, ଅସ୍ତ୍ରୋପଚାର କକ୍ଷ ସମେତ ଡାକ୍ତରୀ ଚିକିତ୍ସା ବିଜ୍ଞାନର ୩୮ଟି ବିଭିନ୍ନ ବିଭାଗ ରହିଛି । ଏହି ହସ୍‌ପିଟାଲ ମହାରାଷ୍ଟ୍ରର ବିଦର୍ଭ ଅଞ୍ଚଳରେ ସ୍ୱାସ୍ଥ୍ୟ ସେବା ଯୋଗାଇବା ସହ ଗଡଚିରୋଲି, ଗୋଣ୍ଡିଆ ଓ ମେଲଘାଟ ଭଳି ଆଦିବାସୀ ଅଧୁଷିତ ଅଞ୍ଚଳର ବରଦାନ ସଦୃଶ । ପ୍ରଧାନମନ୍ତ୍ରୀଙ୍କ ସହ ମହାରାଷ୍ଟ୍ର ମୁଖ୍ୟମନ୍ତ୍ରୀ ଶ୍ରୀ ଏକାନାଥ ସିନ୍ଧେ, ରାଜ୍ୟପାଳ ଶ୍ରୀ ଭଗତ ସିଂ ଖୋସିଆରୀ, ଉପ ମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡ୍‌ନାଭିସ ଓ କେନ୍ଦ୍ର ସଡକ ପରିବହନ ଓ ରାଜପଥ ମନ୍ତ୍ରୀ ଶ୍ରୀ ନିତୀନ ଗଡକାରୀ ମଧ୍ୟ ଉପସ୍ଥିତ ଥିଲେ ।
ଖଣିଖନନ, ଭୂବିଜ୍ଞାନ କ୍ଷେତ୍ରରେ ଭାରତ ଏବଂ ମରକ୍କୋ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଖଣିଖନନ ଏବଂ ଭୂବିଜ୍ଞାନ କ୍ଷେତ୍ରରେ ଭାରତ ଏବଂ ମରକ୍କୋ ମଧ୍ୟରେ ସ୍ୱାକ୍ଷରିତ ବୁଝାମଣାକୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ମରକ୍କୋର ଶକ୍ତି, ଖଣି ଏବଂ ନିରନ୍ତର ବିକାଶ ମନ୍ତ୍ରଣାଳୟ ଏବଂ ଭାରତ ସରକାରଙ୍କ ଖଣି ମନ୍ତ୍ରଣାଳୟ ମଧ୍ୟରେ ଏହି ବୁଝାମଣାପତ୍ର 11 ଏପ୍ରିଲ, 2018ରେ ନୂଆଦିଲ୍ଲୀଠାରେ ସ୍ୱାକ୍ଷରିତ ହୋଇଥିଲା । ଉପରୋକ୍ତ ବୁଝାମଣା/ଏମଓୟୁ ଦ୍ୱାରା ଭୂବିଜ୍ଞାନ ଏବଂ ଖଣିଖନନ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ମରକ୍କୋ ମଧ୍ୟରେ ଏକ ସଂସ୍ଥାଗତ ବ୍ୟବସ୍ଥା ସୁନିଶ୍ଚିତ ହେବ । ଏହି ସହଯୋଗ ଦୁଇ ଦେଶ ମଧ୍ୟରେ ଆର୍ଥିକ, ସାମାଜିକ ଏବଂ ପରିବେଶ କ୍ଷେତ୍ରରେ ପାରସ୍ପରିକ ଭିତ୍ତିରେ ଲାଭପ୍ରଦ ସାବ୍ୟସ୍ତ ହେବ । ଉପରୋକ୍ତ ଏମଓୟୁର ଉଦ୍ଦେଶ୍ୟ ହେଉଛି ଖଣିଖନନ ଏବଂ ଭୂବିଜ୍ଞାନ କ୍ଷେତ୍ରରେ ଭାରତ ଏବଂ ମରକ୍କୋ ମଧ୍ୟରେ ଆପୋସ ସହଯୋଗକୁ ସୁଦୃଢ଼ କରିବ । ସହଯୋଗ ପରିଧି ମଧ୍ୟରେ ସାମିଲ ବିଭିନ୍ନ ଗତିବିଧି ଯେପରିକି ଭୂଗର୍ଭ ମୌଳିକ ଭିତ୍ତିଭୂମି ବିକାଶ, ଖଣିଖନନ ଏବଂ ଭୂବିଜ୍ଞାନକୁ ପ୍ରୋତ୍ସାହନ, ପ୍ରଶିକ୍ଷଣ କାର୍ଯ୍ୟକ୍ରମ ଏବଂ ଭୂବିଜ୍ଞାନ ସମ୍ବନ୍ଧୀୟ ଡାଟା ବ୍ୟାଙ୍କ ନିର୍ମାଣ ଦ୍ୱାରା ନବସୃଜନର ଉଦ୍ଦେଶ୍ୟ ମଧ୍ୟ ପୂରଣ ହେବ ।
କାର୍ଗିଲ ବିଜୟ ଦିବସରେ ସୈନିକଙ୍କୁ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାର୍ଗିଲ ବିଜୟ ଦିବସ ଅବସରରେ ବୀର ସୈନିକମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “କାର୍ଗିଲ ବିଜୟ ଦିବସରେ କୃତଜ୍ଞ ରାଷ୍ଟ୍ର ଅପରେସନ ବିଜୟରେ ଭାଗ ନେଇ ଦେଶର ସେବା କରିଥିବା ସବୁ ସୈନିକଙ୍କୁ ଶ୍ରଦ୍ଧାଞ୍ଜଳି ଜଣାଉଛି । ଆମର ସାହସୀ ସୈନିକମାନେ ସୁନିଶ୍ଚିତ କରିଥିଲେ ଯେ ଭାରତ ସୁରକ୍ଷିତ ରହୁ ଏବଂ ଉଚିତ ଜବାବ ଦେଇଥିଲେ ସେମାନଙ୍କୁ ଯେଉଁମାନେ କି ଶାନ୍ତିର ବାତାବରଣକୁ କଳୁଷିତ କରିବାକୁ ଉଦ୍ୟମ କରିଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନିକଟରେ ଉତକ୍ଷେପଣ ହୋଇଥିବା ଇଓଏସ୍‍-୦୬ ଉପଗ୍ରହ ଉଠାଇଥିବା ଚମତ୍କାର ଚିତ୍ରକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନିକଟରେ ଉତକ୍ଷେପଣ ହୋଇଥିବା ଇଓଏସ୍‍-୦୬ ଉପଗ୍ରହର ଚିତ୍ରକୁ ସେୟାର କରିଛନ୍ତି । ପ୍ରଧାନମନ୍ତ୍ରୀ ଆହୁରି ମଧ୍ୟ କହିଛନ୍ତି ଯେ ମହାକାଶ ପ୍ରଯୁକ୍ତିବିଦ୍ୟା ଜଗତରେ ଏହି ଅଗ୍ରଗତି ବାତ୍ୟାର ପୂର୍ବାନୁମାନ କରିବାରେ ସହାୟକ ହେବ ଏବଂ ଉପକୂଳ ଅର୍ଥନୀତିକୁ ମଧ୍ୟ ପ୍ରୋତ୍ସାହିତ କରିବ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ନିକଟରେ ଉତକ୍ଷେପଣ ହୋଇଥିବା ଇଓଏସ୍‍-୦୬ ଉପଗ୍ରହର ଚମତ୍କାର ଚିତ୍ରକୁ ଆପଣ ଏବେ ଦେଖିଛନ୍ତି କି? ଗୁଜୁରାଟର କିଛି ସୁନ୍ଦର ଚିତ୍ର ସେୟାର କରୁଛି । ମହାକାଶ ପ୍ରଯୁକ୍ତିବିଦ୍ୟା ଜଗତରେ ଏହି ଅଗ୍ରଗତି ଆମକୁ ବାତ୍ୟାର ପୂର୍ବାନୁମାନ କରିବାରେ ସାହାଯ୍ୟ କରିବ ଏବଂ ଆମର ଉପକୂଳ ଅର୍ଥନୀତିକୁ ମଧ୍ୟ ପ୍ରୋତ୍ସାହିତ କରିବ ।”
ଅପରେସନ ଗଙ୍ଗାର ସମୀକ୍ଷା ଲାଗି ଉଚ୍ଚସ୍ତରୀୟ ବୈଠକରେ ଅଧ୍ୟକ୍ଷତା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲଗାତାର ଦ୍ୱିତୀୟ ଦିନ ପାଇଁ ଏକ ଉଚ୍ଚସ୍ତରୀୟ ବୈଠକରେ ଅପରେସନ ଗଙ୍ଗାର ସମୀକ୍ଷା କରିଛନ୍ତି । ୟୁକ୍ରେନରେ ଫସି ରହିଥିବା ଭାରତୀୟ ନାଗରିକମାନଙ୍କୁ ଉଦ୍ଧାର କରିବା ଲାଗି ଭାରତ ସରକାର ଏହି ଅଭିଯାନ ଜାରି ରଖିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ସେଠାରେ ଥିବା ଭାରତୀୟ ନାଗରିକମାନଙ୍କୁ ସୁରକ୍ଷିତ ଓ ନିରାପଦ ରଖିବା ଲାଗି ସମ୍ପୂର୍ଣ୍ଣ ସରକାରୀ କଳ ଦିନରାତି ୨୪ ଘଣ୍ଟା କାର୍ଯ୍ୟ କରୁଛି । ପ୍ରଧାନମନ୍ତ୍ରୀ ଏହି ଅବସରରେ ସୂଚନା ଦେଇଥିଲେ ଯେ ବିଭିନ୍ନ ଦେଶକୁ ଆମର ଚାରି ଜଣ ବରିଷ୍ଠ ମନ୍ତ୍ରୀ ସ୍ବତନ୍ତ୍ର ଦୂତ ଭାବେ ଯାତ୍ରା କରିବା ଉଦ୍ଧାର କାର୍ଯ୍ୟକୁ ତ୍ବରାନ୍ବିତ କରିବ । ସରକାର ଏହି ପ୍ରସଙ୍ଗକୁ କେତେ ପ୍ରାଥମିକତା ଦେଉଛନ୍ତି ତାହା ଏଥିରୁ ପ୍ରତିଫଳିତ ହେଉଛି । ପ୍ରଧାନମନ୍ତ୍ରୀ କହିଥିଲେ ଯେ ୟୁକ୍ରେନ ସୀମାରେ ଦେଖା ଦେଇଥିବା ପରିସ୍ଥିତିର ମୁକାବିଲା ପାଇଁ ପ୍ରଥମ ପର୍ଯ୍ୟାୟ ମାନବୀୟ ସହାୟତା ସ୍ବରୂପ ରିଲିଫ ସହାୟତା ଆସନ୍ତାକାଲି ୟୁକ୍ରେନକୁ ପଠାଯିବ । ସାରା ବିଶ୍ବକୁ ଗୋଟିଏ ପରିବାର ଭାବେ ଗ୍ରହଣ କରିବା ଲାଗି ଭାରତର ନୀତିରେ ଅନୁପ୍ରାଣିତ ହୋଇ, ପ୍ରଧାନମନ୍ତ୍ରୀ ଆହୁରି କହିଥିଲେ ଯେ ୟୁକ୍ରେନରେ ଫସି ରହିଥିବା ପଡ଼ୋଶୀ ରାଷ୍ଟ୍ର ଓ ବିକାଶଶୀଳ ରାଷ୍ଟ୍ରର ଲୋକମାନଙ୍କୁ ଉଦ୍ଧାର ପାଇଁ ଭାରତ ସହାୟତା କରିବ ଏବଂ ସେମାନେ ଏଥିପାଇଁ ସହାୟତା ଲୋଡ଼ିପାରିବେ ।
ରାଏ ବରେଲୀରେ ବିଭିନ୍ନ ଜନକଲ୍ୟାଣ ଯୋଜନାକୁ ଉତ୍ସର୍ଗ କଲେ ପ୍ରଧାନମନ୍ତ୍ରୀ

ଉତ୍ତର ପ୍ରଦେଶର ରାଏ ବରେଲୀକୁ ଏକ ଦିବସୀୟ ଗସ୍ତରେ ଯାଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଭିନ୍ନ ଯୋଜନାକୁ ଜାତି ଉଦ୍ଦେଶ୍ୟରେ ସମର୍ପିତ କରିବା ସହିତ ଆଉ କିଛି ଯୋଜନାର ଶିଳାନ୍ୟାସ କରିଛନ୍ତି । ପ୍ରଧାନମନ୍ତ୍ରୀ ରାଏ ବରେଲୀ ସ୍ଥିତ ଅତ୍ୟାଧୂନିକ ରେଳ ଡବା କାରଖାନା ଗସ୍ତ କରିଥିଲେ । ଏହି କାରଖାନାରେ ନିର୍ମିତ 900 ତମ କୋଚ ଏବଂ ଏକ ହମସଫର ରେକକୁ ପ୍ରଧାନମନ୍ତ୍ରୀ ପତାକା ଦେଖାଇ ଯାତ୍ରା ଆରମ୍ଭ କରିଥିଲେ । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଏହି ପ୍ରକଳ୍ପଗୁଡିକରେ ପାଖାପାଖି ଏକ ହଜାର କୋଟି ଟଙ୍କା ନିବେଶ କରାଯିବ । ସେ କହିଥିଲେ ଯେ ଅତ୍ୟାଧୂନିକ ରେଳଡବା କାରଖାନାରେ ଯୁବକମାନଙ୍କୁ ନିଯୁକ୍ତି ମିଳିବା ସହିତ ଏହା ରାଏ ବରେଲୀକୁ ବିଶ୍ୱସ୍ତରୀୟ ରେଳ ଡବା ନିର୍ମାଣ ହବ ଭାବେ ପ୍ରତିଷ୍ଠିତ କରାଇବ । ପ୍ରଧାନମନ୍ତ୍ରୀ ସ୍ମୃତିଚାରଣ କରି କହିଥିଲେ ଯେ 1971 ମସିହାର ଆଜିର ଦିନରେ ଭାରତୀୟ ସେନାବାହିନୀ ଆତଙ୍କବାଦ, କ୍ରୁର ଏବଂ ବିଶୃଙ୍ଖଳତାର ପର୍ଯ୍ୟାୟ ପାଲଟିଥିବା ଶକ୍ତିଙ୍କୁ ପରାସ୍ତ କରିଥିଲେ । ସେ କହିଥିଲେ ଯେ ସରକାର ସେନାବାହିନୀକୁ ସୁଦୃଢ କରିବାକୁ ଚାହୁଁଥିବା ବେଳେ କିଛି ଶକ୍ତି ଚାହାଁନ୍ତି ଯେ ସେନାବାହିନୀ ଶକ୍ତିଶାଳୀ ନ ହେଉ । ଯେଉଁମାନେ ମିଛ ପ୍ରଚାରରେ ଲାଗିଛନ୍ତି ସେମାନେ ବାୟୁସେନା, ପ୍ରତିରକ୍ଷା ମନ୍ତ୍ରଣାଳୟ ଏବଂ ଏକ ବିଦେଶୀ ରାଷ୍ଟ୍ରକୁ ମଧ୍ୟ ଆକ୍ଷେପ କରିବାକୁ ପଛାଉନାହାଁନ୍ତି । ସେ କହିଲେ ଯେ ଏଭଳି ମିଛ ପ୍ରବଣତାକୁ କେବଳ ସତ୍ୟ ହିଁ ପରାଜିତ କରିପାରେ । ସେ ଆହୁରୀ ମଧ୍ୟ କହିଥିଲେ ଯେ ଦେଶର ସୁରକ୍ଷା ଏବଂ ସେନାବାହିନୀର ଆବଶ୍ୟକତା କଥା ଉଠିଲେ କେନ୍ଦ୍ର ସରକାର କେବଳ ଦେଶହିତ କଥା ହିଁ ଚିନ୍ତା କରିଥାନ୍ତି । ପ୍ରଧାନମନ୍ତ୍ରୀ କହିଲେ ଯେ କୃଷକଙ୍କ ଆୟ ବୃଦ୍ଧି ନିମନ୍ତେ କେନ୍ଦ୍ର ସରକାର 22ଟି ଖାଦ୍ୟଶସ୍ୟର ସର୍ବନିମ୍ନ ସମର୍ଥନ ମୂଲ୍ୟ (MSP) ବୃଦ୍ଧି କରିସାରିଛନ୍ତି । ସରକାରଙ୍କର ଏହି ନିଷ୍ପତ୍ତି କୃଷକଙ୍କୁ 60 ହଜାର କୋଟି ଟଙ୍କାର ଅତିରିକ୍ତ ଆୟ ଦେଇପାରିବ । ଅଦୃଷ୍ଟପୂର୍ବ କାରଣ ଯୋଗୁଁ ଯେଉଁ କୃଷକଙ୍କ ଫସଲ ନଷ୍ଟ ହୋଇଛି ସେମାନେ ପ୍ରଧାନମନ୍ତ୍ରୀ ଫସଲ ବୀମା ଯୋଜନା ଦ୍ୱାରା ଉପକୃତ ହୋଇଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର ‘ସବକା ସାଥ, ସବକା ବିକାଶ’ ନୀତି ଆଧାରରେ ସମସ୍ତଙ୍କ ବିକାଶ ପାଇଁ ପ୍ରତିଶୃତିବଦ୍ଧ ।
ମେଡିପାର୍କ ପ୍ରକଳ୍ପ ପାଇଁ HLL ର 330.10 ଏକର ଜମି ଯୋଗାଣ ପ୍ରସ୍ତାବକୁ କେବିନେଟ ମଞ୍ଜୁରି

କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଅଧୀନସ୍ଥ ମିନି ରତ୍ନ ସଂସ୍ଥା ମେସର୍ସ HLL ଲାଇଫ କେୟାର ଲିମିଟେଡ ଚେନ୍ନାଇ ଉପକଣ୍ଠ ଚେଙ୍ଗାଲପାଟ୍ଟୁଠାରେ ଥିବା 330.10 ଏକର ଜମିକୁ ସବ-ଲିଜ୍ ଆକାରରେ ପ୍ରଦାନ କରିବା ପ୍ରସ୍ତାବକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଏହି ଜମିରେ ଏକ “ମେଡିପାର୍କ” (ମେଡିକାଲ ଡିଭାଇସ ଉତ୍ପାଦନ ପାର୍କ) ପ୍ରତିଷ୍ଠା କରାଯିବ । ଏହି ପ୍ରକଳ୍ପରେ HLL ର 50% ଅଂଶଧନ ରହିବ । HLL ମେଡିପାର୍କ ପ୍ରକଳ୍ପ ଦେଶରେ ପ୍ରଥମ ଥର ପାଇଁ ମେଡିକାଲ ଟେକ୍ନୋଲୋଜି ସେକ୍ଟରରେ କ୍ଲଷ୍ଟର ପ୍ରତିଷ୍ଠା କରିବ । ଏହାଦ୍ୱାରା ସ୍ୱଳ୍ପ ମୂଲ୍ୟରେ ଅତ୍ୟାଧୁନିକ ମେଡିକାଲ ଯନ୍ତ୍ରାଂଶ ସ୍ଥାନୀୟ ଭାବେ ଉତ୍ପାଦିତ ହେବ ଯଦ୍ଵାରା ସ୍ୱାସ୍ଥ୍ୟସେବା କ୍ଷେତ୍ରକୁ ଏହା ଅଧିକ ସୁଲଭ ଓ ସହଜଲଭ୍ୟ କରାଇପାରିବ । ବିଶେଷ କରି ରୋଗ ନିଦାନ ଲାଗି ଉଦ୍ଦିଷ୍ଟ ଆଧୁନିକ ଉପକରଣମାନ ବହୁଳ ଭାବେ ଏହି ପ୍ରକଳ୍ପ ଜରିଆରେ ଉତ୍ପାଦନ ହେବ । ଏବେ ଦେଶରେ ମେଡିକାଲ ଯନ୍ତ୍ରାଂଶ ଓ ନିଦାନ ଉପରକଣ ଉତ୍ପାଦନ ପ୍ରାଥମିକ ଅବସ୍ଥାରେ ରହିଛି । ତେଣୁ ଏହି ପ୍ରକଳ୍ପ ଦେଶର ଚିକିତ୍ସା କ୍ଷେତ୍ରକୁ ସହାୟକ ହେବାସହ ନିଯୁକ୍ତି ସୁଯୋଗ ସୃଷ୍ଟି କରିବ ଏବଂ ସରକାରଙ୍କ “ମେକ ଇନ ଇଣ୍ଡିଆ” ଅଭିଯାନକୁ ପ୍ରୋତ୍ସାହନ ଯୋଗାଇବ । ଆଗାମୀ ସାତ ବର୍ଷ ମଧ୍ୟରେ ପର୍ଯ୍ୟାୟ କ୍ରମେ ଏହି ମେଡିପାର୍କର ବିକାଶ ଘଟାଯିବ । ପ୍ରଥମ ପର୍ଯ୍ୟାୟରେ ଏହି ସଂସ୍ଥା ଲାଗି ସୌଧନିର୍ମାଣ କରାଯିବ ଓ ତୃତୀୟ ବର୍ଷ ଠାରୁ ପ୍ଲଟକୁ ଲିଜ୍ ଆକାରରେ ଯୋଗାଇ ଦିଆଯିବ । ଦ୍ୱିତୀୟ ପର୍ଯ୍ୟାୟରେ ନଲେଜ ମ୍ୟାନଜମେଣ୍ଟ ସେଣ୍ଟରର ବିକାଶ ଘଟାଯିବ ଏବଂ ଏହି ପର୍ଯ୍ୟାୟରେ ଯେଉଁ ବିଭାଗଗୁଡିକ ଅନୁରୂପ ଉଦ୍ୟମରେ ନିୟୋଜିତ ସେମାନଙ୍କୁ ଗ୍ରାଣ୍ଟ ଏବଂ ଆର୍ଥିକ ସହାୟତା ଯୋଗାଇଦେବ । ନିବେଶକମାନଙ୍କୁ HLL ସବଲିଜ୍ ଆକାରରେ ପ୍ଲଟ ଆବଣ୍ଟନ କରିବ । ମେଡିପାର୍କ ପ୍ରକଳ୍ପ ଦେଶର ଚିକିତ୍ସା ସେବା କ୍ଷେତ୍ରରେ ଲୋକମାନଙ୍କୁ ଗୁଣାତ୍ମକ ସେବା ପ୍ରଦାନ ଦିଗରେ ସହାୟକ ହେବ ଓ ଏହାଦ୍ୱାରା ମେଡିକାଲ ଯନ୍ତ୍ରାଂଶ ଓ ଉପକରଣ ଲାଗି ବିଦେଶରୁ ଆମଦାନି କରାଯାଉଥିବା ଏହିସବୁ ଉପକରଣ ନିର୍ଭରଶୀଳତାକୁ ହ୍ରାସ କରିବ ।
ସଂସଦର କେନ୍ଦ୍ରୀୟ କକ୍ଷରେ ଜାତୀୟ ବ୍ୟବସ୍ଥାପକ ସମ୍ମିଳନୀକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ସଂସଦର କେନ୍ଦ୍ରୀୟ କକ୍ଷରେ ଆଜି ଅନୁଷ୍ଠିତ ଜାତୀୟ ବ୍ୟବସ୍ଥାପକ ସମ୍ମିଳନୀକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମ୍ବୋଧନ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, “ପ୍ରତ୍ୟେକ ରାଜ୍ୟରେ କେତେକ ଜିଲ୍ଲା ରହିଛି ଯେଉଁଠାରେ କି ଉନ୍ନୟନର ପରିମାପକ ଅତ୍ୟନ୍ତ ଶକ୍ତିଶାଳୀ । ଆମେ ଏମାନଙ୍କଠାରୁ ଶିକ୍ଷା ଲାଭ କରିପାରିବା ଏବଂ ଦୁର୍ବଳ ଜିଲ୍ଲାମାନଙ୍କରେ ସେହି ଅନୁଯାୟୀ କାର୍ଯ୍ୟ କରିପାରିବା । ପ୍ରତିଯୋଗିତାମୂଳକ ଭାବନା ଏବଂ ସହଯୋଗୀ ସଂଘୀୟ ମନୋଭାବ ଦେଶ ପାଇଁ ବହୁତ ଭଲ । ଜନସାଧାରଣଙ୍କ ସହଯୋଗ ସବୁବେଳେ ସହାୟକ ହୋଇଥାଏ । ଯେଉଁଠାରେ ବି ପଦାଧିକାରୀମାନେ ଜନସାଧାରଣଙ୍କ ସହ ମିଶି କାର୍ଯ୍ୟ କରିଛନ୍ତି ଏବଂ ସେମାନଙ୍କୁ ବିକାଶ ପ୍ରକ୍ରିୟାରେ ସହଭାଗି କରିଛନ୍ତି, ସେଠାରେ ଫଳାଫଳ ସକାରାତ୍ମକ ଏବଂ ରୂପାନ୍ତରଣକାରୀ ହୋଇଛି । ଅଭିଳାଷୀ ଜିଲ୍ଲାଗୁଡ଼ିକ ଯେଉଁ କ୍ଷେତ୍ରରେ ଉନ୍ନତି ଚାହୁଁଛନ୍ତି ସେହି ସବୁ କ୍ଷେତ୍ରକୁ ଚିହ୍ନଟ କରାଯିବାର ଆବଶ୍ୟକତା ରହିଛି ଏବଂ ସେହି ସବୁ ତୃଟିକୁ ମଧ୍ୟ ସୁଧାରିବା ଜରୁରୀ । ଏହି ଜିଲ୍ଲାଗୁଡ଼ିକରେ ଗୋଟିଏ ଦିଗକୁ ହେଲେ ମଧ୍ୟ ସୁଧାରିବାର ନିଷ୍ପତ୍ତି ଯଦି ଆମେ ଗ୍ରହଣ କରିବା, ତେବେ ଅନ୍ୟ ତୃଟିଗୁଡ଼ିକୁ ସୁଧାରିବା ନେଇ କାର୍ଯ୍ୟ କରିବା ଦିଗରେ ଆମକୁ ଗତି ମିଳିବ । ଏହି ପ୍ରକ୍ରିୟାରେ ଅନେକ ସଂସ୍କାର ଘଟିବ । ଆମ ପାଖରେ ଲୋକ ଶକ୍ତି ରହିଛି, ଆମ ପାଖରେ ଦକ୍ଷତା, ସାଧନ ଓ ସମ୍ବଳ ମଧ୍ୟ ରହିଛି । ଆମକୁ ଏକ ନିଧାର୍ଯ୍ୟ ଲକ୍ଷ୍ୟ ଅନୁଯାୟୀ କାର୍ଯ୍ୟ କରିବାକୁ ପଡିବ ଏବଂ ଏକ ସକାରାତ୍ମକ ପରିବର୍ତ୍ତନ ଆଣିବାକୁ ପଡିବ । ଆମର ଲକ୍ଷ୍ୟ ହେଉଛି ସାମାଜିକ ନ୍ୟାୟ । ଅଭିଳାଷୀ ଜିଲ୍ଲାଗୁଡ଼ିକରେ କାର୍ଯ୍ୟ କରିବା ଦ୍ୱାରା ମାନବ ବିକାଶ ସୂଚକାଙ୍କ (ଏଚଡିଆଇ)ରେ ଭାରତର ସ୍ଥିତି ଉନ୍ନତ ହେବ । ବାଚସ୍ପତି ସୁମିତ୍ରା ମହାଜନ ମହୋଦୟାଙ୍କ ଦ୍ୱାରା ଆୟୋଜନ କରାଯାଇଥିବା ଏହି ବ୍ୟବସ୍ଥାପକ ସମ୍ମିଳନୀ ଏକ ପ୍ରଶଂସନୀୟ ପଦକ୍ଷେପ । ବିଭିନ୍ନ ରାଜ୍ୟରୁ ଆଇନପ୍ରଣୟନକାରୀ/ବିଧାୟକମାନେ ଏକାଠି ହୋଇ ଗୁରୁତ୍ୱପୂର୍ଣ୍ଣ ବିଷୟ ଉପରେ ଆଲୋଚନା କରିବା ଏକ ଭଲ ପଦକ୍ଷେପ ବୋଲି ପ୍ରଧାନମନ୍ତ୍ରୀ ମତ ରଖିଥିଲେ ।
ଏସେଲ୍ ଗ୍ରୁପ୍ ର 90 ବର୍ଷ ପୂର୍ତ୍ତି ସମାରୋହରେ ଯୋଗଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରବିବାର ଦିନ ନୂଆଦିଲ୍ଲୀ ଠାରେ ଏସେଲ୍ ଗ୍ରୁପ୍ ର 90ବର୍ଷ ପୂର୍ତ୍ତି ସମାରୋହରେ ଯୋଗଦେଇଥିଲେ । ଏହି କାର୍ଯ୍ୟକ୍ରମରେ ରାଷ୍ଟ୍ରପତି ପ୍ରଣବ ମୁଖାର୍ଜୀ ମଧ୍ୟ ଉପସ୍ଥିତ ଥିଲେ । ପ୍ରଧାନମନ୍ତ୍ରୀଙ୍କୁ ସ୍ୱାଗତ ଜଣାଇ ଏସେଲ୍ ଗ୍ରୁପ୍ ଅଧ୍ୟକ୍ଷ ସୁଭାଷ ଚନ୍ଦ୍ରା ଏହି କାର୍ଯ୍ୟକ୍ରମରେ ଯୋଗ ଦେବା ଲାଗି ତାଙ୍କ ଆମନ୍ତ୍ରଣ ସ୍ୱୀକାର କରିଥିବାରୁ ଧନ୍ୟବାଦ ଜଣାଇଥିଲେ । ସେ ଏସେଲ ଗ୍ରୁପ୍ ପକ୍ଷରୁ ନିଆଯାଇଥିବା ସମାଜସେବା କାର୍ଯ୍ୟକ୍ରମ ଜଳଯୋଗାଣ, ବିଦ୍ୟୁତ୍ ଯୋଗାଣ, ସ୍ୱଚ୍ଛ ଭାରତ ଏବଂ ସୁଲଭ ଗୃହ ଆବଣ୍ଟନ ଆଦି ସମ୍ପର୍କରେ ସୂଚନା ଦେଇଥିଲେ । ଏହି ଅବସରରେ ପ୍ରଧାନମନ୍ତ୍ରୀଙ୍କ ଦ୍ୱାରା ଦୁଇଟି ସାମାଜିକ କାର୍ଯ୍ୟକ୍ରମର ଶୁଭାରମ୍ଭ କରାଯାଇଥିଲା । ଏଥିମଧ୍ୟରେ ରହିଛି ସାରଥୀ- ଶିକ୍ଷା, ସ୍ୱାସ୍ଥ୍ୟ ଏବଂ ନିଯୁକ୍ତି ବିଷୟରେ ଲୋକମାନଙ୍କୁ ସଶକ୍ତ କରିବା ଏବଂ ଦରିଦ୍ର ଲୋକମାନଙ୍କ ସଶକ୍ତିକରଣ ପାଇଁ 5 ହଜାର କୋଟି ଟଙ୍କାର ପାଣ୍ଠି ଥିବା ଡିଏସସି ଫାଉଣ୍ଡେସନ ପ୍ରତିଷ୍ଠା । ଏହି ଅବସରରେ ପ୍ରଧାନମନ୍ତ୍ରୀ ତାଙ୍କ ବକ୍ତବ୍ୟରେ କହିଥିଲେ ଯେ ଏହି କାର୍ଯ୍ୟକ୍ରମ ଭାରତୀୟ ପରମ୍ପରାର ଏକ ପ୍ରତିଫଳନ । ସେ କହିଥିଲେ ଯେ ଭାରତରେ ଏକ ପରମ୍ପରା ରହିଛି ଯେଉଁଠି ପରବର୍ତୀ ପିଢ଼ି ପାରିବାରିକ ଆଦର୍ଶକୁ ଆଗେଇ ନେଇଥାନ୍ତି ଏବଂ ନିଜ ସାମର୍ଥ୍ୟ ଏବଂ ଦକ୍ଷତା ଜରିଆରେ ପରିବାର ପ୍ରତି ଯୋଗଦାନ ଦେଇଥାନ୍ତି । ସେ ଶ୍ରୀ ନନ୍ଦ କିଶୋର ଗୋଏଙ୍କା ସହ ତାଙ୍କର ସାକ୍ଷାତ ଆଲୋଚନାର ସ୍ମୃତିଚାରଣ କରି କହିଥିଲେ ଯେ ଏହି ପରିବାର ସର୍ବଦା ନୂତନ ବିଚାର ପୋଷଣ କରିଆସିବା ସହିତ ପ୍ରତିଟି ଆହ୍ୱାନକୁ ଅବସରରେ ପରିଣତ କରିଆସିଛି ଏବଂ ମାଟିରୁ ସାଟେଲାଇଟ୍ ପର୍ଯ୍ୟନ୍ତ ନିଜର ଉପସ୍ଥିତି ଜାହିର କରିପାରିଛି । ଏସେଲ୍ ଗ୍ରୁପ୍ର ସାମାଜିକ କାର୍ଯ୍ୟକ୍ରମକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଚ୍ଛ ଭାରତ ମିଶନ ବହୁ ସଂଖ୍ୟାରେ ସାମାଜିକ ଉଦ୍ୟୋଗୀଙ୍କ ଉତ୍ଥାନ ପାଇଁ ସୁଯୋଗ ଦେଇଛି । ସେ କହିଥିଲେ ଯେ “ସାରଥୀ” ଅଧିକାର ଏବଂ କର୍ତ୍ତବ୍ୟର ଉତ୍ତମ ମିଶ୍ରଣ ପ୍ରସ୍ତୁତ କରୁଛି, ଡିଏସସି ଫାଉଣ୍ଡେସନ ଅଧିକ ସଂଖ୍ୟାରେ ନିଯୁକ୍ତି ସୁଯୋଗକାରୀଙ୍କ ଅଭିବୃଦ୍ଧିରେ ସହାୟକ ହେବ । ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମରେ ଉପସ୍ଥିତ ଥିବା ସମସ୍ତଙ୍କୁ 2022-ଦେଶ ସ୍ୱାଧୀନ ହେବାର 75 ବର୍ଷ ପୂର୍ତି ସୁଦ୍ଧା ଦେଶ ପାଇଁ କିଛି କରିବା ଲାଗି ଏକ ନିର୍ଦ୍ଦିଷ୍ଟ ଲକ୍ଷ୍ୟ ନେଇ ଆଗେଇଯିବା ପାଇଁ ଆହ୍ୱାନ ଦେଇଥିଲେ ।
2017 ଜୁନ 2 ତାରିଖରେ ଅନୁଷ୍ଠିତ ଅଷ୍ଟାଦଶ ଭାରତ-ରୁଷ ବାର୍ଷିକ ସମ୍ମିଳନୀ ଅବସରରେ ହୋଇଥିବା ବୁଝାମଣା ପତ୍ର/ଚୁକ୍ତି

କ୍ର.ସଂ ଏମଓୟୁ ଶିରୋନାମା/ଚୁକ୍ତି 1. 2008 ଡିସେମ୍ବର 5 ତାରିଖରେ ଭାରତ ଓ ରୁଷ ମଧ୍ୟରେ ହୋଇଥିବା ଚୁକ୍ତିର ପ୍ରୋଟୋକଲ ନମ୍ବର-2 2. ରେଲୱେ ସକାଶେ ଏକ ସ୍ଵତନ୍ତ୍ର ଯୌଥ ଉଦ୍ୟୋଗ ପ୍ରତିଷ୍ଠା ନିମନ୍ତେ ହେଭି ଇଞ୍ଜିନିୟରିଂ କର୍ପୋରେସନ ଲିମିଟେଡ୍ ଏବଂ ଜଏଣ୍ଟ ଷ୍ଟକ୍ କମ୍ପାନୀ ‘କାସ୍କେଡ-ଟେକ୍ନୋଲଜିସ୍’ ମଧ୍ୟରେ ବୁଝାମଣା ପତ୍ର ସ୍ୱାକ୍ଷରିତ । 3. ବିକାଶ ଏବଂ ବୈଦେଶିକ ଆର୍ଥିକ ବ୍ୟାପାର କ୍ଷେତ୍ରରେ EI ଇନଫ୍ରାଷ୍ଟ୍ରକଚର ଫାଇନାନ୍ସ ଲିମିଟେଡ଼ ଓ ଋଷିଆର ଷ୍ଟେଟ କର୍ପୋରେସନ ବ୍ୟାଙ୍କ ମଧ୍ୟରେ ବୁଝାମଣା ପତ୍ର ସ୍ୱାକ୍ଷରିତ । ଭାରତ-ରୁଷ ପୁଞ୍ଜି ବିନିଯୋଗ ଏବଂ ଲିଜିଂ ବ୍ୟବସାୟ ପାଇଁ ରୁଷୀୟ ବିଶେଷଜ୍ଞଙ୍କ ସହାୟତା ପାଇଁ ଚୁକ୍ତି । 4. ଭାରତର ଜେଆଇଟିଏଫ୍ ଅର୍ବାନ୍ ଇନଫ୍ରାଷ୍ଟ୍ରକଚର ସର୍ଭିସେସ୍ ଲିମିଟେଡ, ଜିନ୍ଦଲ ରେଲ ଇନଫ୍ରାଷ୍ଟ୍ରକଚର ଲିମିଟେଡ ଓ ରୁଷର ଜଏଣ୍ଟ ଷ୍ଟକ୍ କମ୍ପାନୀ ରଷିଆନ୍ ଏକ୍ସପୋର୍ଟ ସେଣ୍ଟର ଏବଂ ରେଳ ଟ୍ରାନ୍ସହୋଲ୍ଡିଂ ମଧ୍ୟରେ ବୁଝାମଣା ପତ୍ର ସ୍ୱାକ୍ଷର । 5. ଭାରତ ଏବଂ ରୁଷ ମଧ୍ୟରେ ନିବେଶ ବୃଦ୍ଧି କରିବା ଲକ୍ଷ୍ୟରେ ଜାତୀୟ ନିବେଶ ପ୍ରୋତ୍ସାହନ ସଂସ୍ଥା ‘ଇନଭେଷ୍ଟ ଇଣ୍ଡିଆ’ ସହ ବିଜିନେସ୍ କାଉନସିଲ୍ ଫର କୋ-ଅପରେସନ ୱିଥ୍ ଇଣ୍ଡିଆର ବୁଝାମଣାପତ୍ର ସ୍ୱାକ୍ଷର । 6. ସହଯୋଗ ପାଇଁ ଜାତୀୟ ନିବେଶ ପ୍ରୋତ୍ସାହନ ସଂସ୍ଥା ‘ଇନଭେଷ୍ଟ ଇଣ୍ଡିଆ’ ସହ ରୋସ କଂଗ୍ରେସ ଫାଉଣ୍ଡେସନର ବୁଝାମଣାପତ୍ର । 7. ‘ସନ୍ ଗ୍ରୁପ୍ ପ୍ରାଇଭେଟ ଲିମିଟେଡ’ ସହ ଜଏଣ୍ଟ ଷ୍ଟକ୍ କମ୍ପାନୀ ‘ପ୍ରାଇବୋର’ର ଚୁକ୍ତିନାମା ।
ସାମୁଦ୍ରିକ ପ୍ରସଙ୍ଗରେ ଭାରତ-ଡେନମାର୍କ ଏମଓୟୁ ସ୍ୱାକ୍ଷରକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ଡେନମାର୍କ ମଧ୍ୟରେ ସାମୁଦ୍ରିକ ପ୍ରସଙ୍ଗରେ ବୁଝାମଣା(ଏମଓୟୁ)କୁ ଅନୁମୋଦନ କରିଛନ୍ତି । ଡେନମାର୍କ ଡବ୍ଲ୍ୟୁଆଇପିର ଜାନୁଆରୀ 2019ରେ ହେବାକୁ ଥିବା ଭାରତ ଗସ୍ତ କାଳରେ ଏହି ଏମଓୟୁ ସ୍ୱାକ୍ଷରିତ ହେବାର ପ୍ରସ୍ତାବ ରହିଛି । ଲାଭ : ଏହି ଏମଓୟୁରେ ସ୍ୱାକ୍ଷର ଦ୍ୱାରା ଉଭୟ ଦେଶ ନିମନ୍ତେ ଦ୍ଵୀପାକ୍ଷିକ ସହଯୋଗର କ୍ଷେତ୍ର ଚିହ୍ନଟ କରିବାର ମାର୍ଗ ପ୍ରଶସ୍ତ ହେବ: ଭାରତ ଏବଂ ଡେନମାର୍କର ସାମୁଦ୍ରିକ କ୍ଷେତ୍ର ମଧ୍ୟରେ ସୀମାପାର ସହଯୋଗ ଏବଂ ନିବେଶରେ ସହାୟତା କରିବା; ଏହା ଦୁଇ ଦେଶକୁ ଗୁଣବତ୍ତା ପୂର୍ଣ୍ଣ ଶିପିଂ ସୁନିଶ୍ଚିତ କରିବା ନିମନ୍ତେ ଆପୋସ କ୍ଷମତା ସୁଧାରିବା ଲାଗି ବିଶେଷଜ୍ଞ, ପ୍ରକାଶନ, ସୂଚନା, ଡାଟା ଏବଂ ପରିସଂଖ୍ୟାନର ବିନିମୟ କରିବା, ସବୁଜ ସାମୁଦ୍ରିକ ପ୍ରଯୁକ୍ତି ଏବଂ ଶିପ ବିଲ୍ଡିଂ କ୍ଷେତ୍ରରେ ସହଯୋଗ, ଭାରତର ଶିପିଂ ରେଜିଷ୍ଟ୍ରାରକୁ ମାନ୍ୟତାପ୍ରାପ୍ତ ସଂଗଠନ (ଆରଓ)ର ମାନ୍ୟତା ପ୍ରଦାନ କରିବା ଏବଂ ସାମୁଦ୍ରିକ ପ୍ରଶିକ୍ଷଣ ଏବଂ ଶିକ୍ଷା କ୍ଷେତ୍ରରେ ସହଯୋଗ କରିବା ଲାଗି ସମର୍ଥ କରିବ; ମାର୍ଚ୍ଚେଣ୍ଟ ଶିପିଂ ଏବଂ ସାମୁଦ୍ରିକ ପରିବହନ ସଂକ୍ରାନ୍ତ ମାମଲା କ୍ଷେତ୍ରରେ ନିରନ୍ତର ସହଯୋଗ ପାଇଁ ଗବେଷଣା ଏବଂ ବିକାଶ; ଏହା ଦ୍ୱିପାକ୍ଷିକ ଏବଂ ଅନ୍ତର୍ଜାତୀୟ ଉଭୟ ସ୍ତରରେ ଦୁଇ ଦେଶ ଲାଗି ଆପୋସ ସୁଯୋଗ ବିଷୟରେ ସହଯୋଗକୁ ଆଗକୁ ବଢ଼ାଇବ ଏବଂ ସୁଦୃଢ଼ କରିବ ।
ସମ୍ମାନଜନକ ରୌପ୍ୟ ପଦକ ବିଜେତା ରେସ ୱାକିଂ ଚାମ୍ପିଅନ ପ୍ରିୟଙ୍କା ଗୋସ୍ୱାମୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରେସ ୱାକିଂ ଚାମ୍ପିଅନ ପ୍ରିୟଙ୍କା ଗୋସ୍ୱାମୀଙ୍କୁ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ରୌପ୍ୟ ପଦକ ଜିତିବା ଅବସରରେ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆମ ଜାତୀୟ ରେସ ୱାକିଂ ଚାମ୍ପିଅନ ପ୍ରିୟଙ୍କା ଗୋସ୍ୱାମୀ ସମ୍ମାନଜନକ ରୌପ୍ୟ ପଦକ ଜିତିଥିବାରୁ ଶୁଭେଚ୍ଛା ଜଣାଉଛି । ଏହି ପଦକ ଭାରତୀୟ ଯୁବପୀଢିଙ୍କୁ ଏହି କ୍ରୀଡାରେ ଭାଗ ନେବାକୁ ପ୍ରେରିତ କରିବ । ଆଗାମୀ ଦିନରେ ସେ ସଫଳତାର ନୂତନ ଦିଗନ୍ତ ହାସଲ କରନ୍ତୁ ବୋଲି କାମନା ।#Cheer4India”
ଡବ୍ଲ୍ୟୁଆଇପିଓ ର ବିଶ୍ୱ ଅଭିନବ ସୂଚକାଙ୍କରେ ଭାରତ ୪୦ ତମ ସ୍ଥାନକୁ ଉନ୍ନୀତ ହୋଇଥିବାରୁ ଆମର ଉଦ୍ଭାବକମାନଙ୍କ ପାଇଁ ଗର୍ବ ଅନୁଭବ କରିଛନ୍ତି ପ୍ରଧାନମନ୍ତ୍ରୀ

ବିଶ୍ୱ ବୌଦ୍ଧିକ ଗୁଣଧର୍ମ ସଂଗଠନ (ଡବ୍ଲ୍ୟୁଆଇପିଓ) ର ବିଶ୍ୱ ଅଭିନବ ସୂଚକାଙ୍କରେ ଭାରତ ୪୦ ତମ ସ୍ଥାନକୁ ଉନ୍ନୀତ ହେବାପରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ଉଦ୍ଭାବକମାନଙ୍କ ପାଇଁ ଗର୍ବ ଅନୁଭବ କରିଛନ୍ତି । କେନ୍ଦ୍ର ବାଣିଜ୍ୟ ଓ ଶିଳ୍ପ ମନ୍ତ୍ରୀ ଶ୍ରୀ ପୀୟୂଷ ଗୋୟଲଙ୍କ ଏକ ଟୁଇଟ୍ କୁ ଉଲ୍ଲେଖ କରି ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ସମଗ୍ର ଭାରତରେ ଉଦ୍ଭାବନର ଶବ୍ଦ ଗୁଞ୍ଜରିତ ହେଉଛି । ଆମର ଉଦ୍ଭାବକମାନଙ୍କ ପାଇଁ ଗର୍ବିତ । ଆମେ ଏକ ଦୀର୍ଘ ପଥ ଅତିକ୍ରମ କରିଛୁ ଏବଂ ନୂତନ ଶିଖରରେ ମଧ୍ୟ ପହଞ୍ଚିବାକୁ ଚାହୁଁଛୁ ।”
ଭାରତ ଓ ପେରୁ ମଧ୍ୟରେ ରାଜିନାମାକୁ କ୍ୟାବିନେଟର ଅନୁମୋଦନ

ଭାରତ ଓ ପେରୁ ମେ’ 2018ରେ ଲିମାଠାରେ ଏକ ରାଜିନାମାରେ ସ୍ଵାକ୍ଷର କରିଥିଲେ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ରାଜିନାମାକୁ ଅନୁମୋଦନ କରାଯାଇଛି । ନୂତନ ଓ ଅକ୍ଷୟ ଶକ୍ତି ପ୍ରସଙ୍ଗରେ ପାରସ୍ପରିକ ସ୍ଵାର୍ଥ ସମ୍ବଳିତ ବିଷୟରେ ବୈଷୟିକ ସହଯୋଗ ବୃଦ୍ଧି କରିବା ଏବଂ ସହଯୋଗମୂଳକ ଆନୁଷ୍ଠାନିକ ବ୍ୟବସ୍ଥାକୁ ବଳ ଦେବା ହେଉଛି ଏହି ରାଜିନାମାର ଉଦ୍ଦେଶ୍ୟ । ରାଜିନାମା ଅନୁଯାୟୀ ଆବଶ୍ୟକ କାର୍ଯ୍ୟାନ୍ଵୟନ ଯୋଜନା ପ୍ରସ୍ତୁତ କରିବା ସକାଶେ ଏକ ଯୁଗ୍ମ କମିଟି ଗଠନ କରାଯିବ । ଏହି ରାଜିନାମା ଦ୍ଵାରା ଦୁଇ ଦେଶ ମଧ୍ୟରେ ପାରସ୍ପରିକ ସମ୍ପର୍କ ଦୃଢୀଭୂତ ହେବ ।